Vrystaat-veldbrande saai verwoestingFoto: FSUFPA Verskeie verwoestende veldbrande het die afgelope week in die Vrystaat gewoed en tot gevolg gehad dat drie boere en ŉ boerseun brandwonde opgedoen het en weiveld verwoes is. Johan Breytenbach, hoofbestuurder van die Vrystaat se sambreelbrandbeskermingsvereniging (FSUFPA), het gesê ŉ ernstige brand het Donderdag wes van Kroonstad begin. Die brand is onder bedwang gebring, maar het later weer opgevlam. Breytenbach het gesê twee boere, Burnie Staal en Mof Myburgh, is in die hospitaal opgeneem nadat hulle in dié brand beseer is. “Myburgh het ernstige brandwonde opgedoen en is na die Milpark-hospitaal in Johannesburg oorgeplaas.” Staal is ŉ bekende beesboer van Kroonstad. Foto: FSUFPA Volgens Breytenbach het verskeie verwoestende veldbrande Woensdag en Donderdag in die provinsie gewoed. Die brande is aangewakker deur winderige toestande weens die kouefront wat in aantog was. Volgens Breytenbach was daar teen Vrydagoggend geen ernstige brande nie danksy die kouefront wat oorbeweeg het. Daar het Donderdag ook groot brande suid van Harrismith en in die Heilbron-omgewing gewoed. Die brand in die Heilbron-omgewing was een van drie brande wat sedert Woensdag in ’n radius van 50 km uitgebreek het. Foto: FSUFPA Die eerste brand in die Heilbron-omgewing het sowat 23 km noordwes van Heilbron uitgebreek en die tweede een sowat 20 km oos van Frankfort. Die grootste van die brande het sowat 20 km van Petrus Steyn uitgebreek, in die rigting van Reitz. Breytenbach het gesê dié brand het glo ontstaan toe die vooras van ’n trekker gebreek het en die veld aan die brand gesteek het. ’n Gr. 12-leerder aan die Hoërskool Reitz het ernstige brandwonde opgedoen toe hy probeer help het om die brand te blus. Hy is intussen op sosiale media as die 18-jarige Dian (Didi) Terblanche geïdentifiseer. Hy word in die Milpark-hospitaal in Johannesburg behandel. Volgens Breytenbach sal hulle van vandag af probeer om die omvang van die skade te bepaal ná die week se brande. Foto: Verskaf. Maroela Media het ook vroeër berig oor Dawid Steenkamp (45), wat op die grens van Vredefort en Kroonstad ŉ gemengde boerdery bedryf, wat Sondag brandwonde opgedoen het. Hy is Dinsdagoggend uit die Netcare Kroon-hospitaal ontslaan. Die brand het tussen Viljoenskroon en Vredefort sowat 10 km wes van die R721 in die Renosterspruit-omgewing uitgebreek en altesaam tussen 2000 ha en 3000 ha verbrand. “Ek het gesien waarheen die vuur op pad is en is met die trekker vooruit om brandbane te sny. Die vuur was sowat 150 m van my af toe die wind draai. Ek het die implemente opgetel en probeer wegry. Ek kon ŉ hele ent ry, sowat 400 m, toe ek besef ek kan nie vir dié brand wegry nie,” het Steenkamp gesê. Hy vertel daar was ŉ oomblik dat hy skielik tot die besef gekom het die vuur is vinniger as die trekker. Hy het toe besluit om die trekker om te draai en as’t ware in die rigting van die vuur te ry om sodoende déúr die vuur te ry tot anderkant waar die vlamme begin het en klaar gebrand het. “Toe ek binne-in die vlamme was, het die trekker gevrek. Daar was nie genoeg suurstof vir die enjin om te ontbrand nie. Ek het toe besluit om uit te klim en te loop – dit was ŉ bestiering dat ek anderkant uitgekom het. Dit was net genade. Ek het regtig gedink ek gaan doodbrand.”